**Leiðbeinandi viðmið – afmæli barna á leikskólanum**

Foreldraráð Akra vill með því að leggja fram þessi leiðbeinandi viðmið byggja undir markmið um hollt og gott samfélag meðal barna og foreldra í leikskólanum. Markmiðið með þessum viðmiðum er að tryggja að ekkert barn upplifi sig útskúfað eða útundan og að foreldrar eigi auðvelt með að skipuleggja afmæli barna sinna og þátttöku þeirra í afmælum.

**Afmælisgjöf**

Mælst er til að afmælisgjöf taki mið af 1000 kr. hámarki, hvort sem um er að ræða peningagjöf eða gjöf sem nemur því verðmæti.

**Boð í afmæli**

Það eru sérstakar óskir frá leikskólastjóra að starfsfólk leikskólans komi ekki að boðun í afmælin. Foreldrar afmælisbarns/barna skulu því senda boð á foreldra beint. Besta leiðin til undirbúnings er að fá upplýsingar hjá deildarstjóra um börnin sem á að bjóða og tengiliðaupplýsingar hjá foreldrum.

**Boðslistinn**

Foreldraráð mælir með að þegar gestalistinn er ákveðinn sé litið til þess að ekkert barn ætti að upplifa sig útundan. Því eru foreldrar hvattir til að íhuga til dæmis boðslista sem felur í sér eitt af eftirfarandi:

* að allri deildinni sé boðið
* að öllum stelpum eða strákum á deildinni sé boðið
* að árgangi eða árgöngum á leikskólanum/deildinni sé boðið

Það er þó mikilvægt að hafa í huga að þetta eru leiðbeiningar og því þurfa foreldrar að leggja mat á gestalistann hverju sinni, t.d. út frá aldri og þroska barnsins. Þó að svona viðmið séu sett fram er ekki um að ræða hvatningu eða sérstök tilmæli foreldraráðsins um að haldið sé upp á afmæli utan leikskólans.

*Foreldraráð leikskólans Akra, vor 2021.*